BH พุ่งทุบสถิติ สะท้อนกำไร Q1 สวย กูรูชูจุดแข็งไม่ได้รับผลกระทบศก.ชะลอตัว
BH พุ่งทุบสถิติ สะท้อนกำไร Q1 สวย กูรูชูจุดแข็งไม่ได้รับผลกระทบศก.ชะลอตัว H ณ เวลา 11.05 น. อยู่ที่ 178.50 บาท บวก 10.50 หรือ 6.25% และปรับตัวขึ้นแตะระดับสูงสุดที่ 179.00 บาท ซึ่งนับว่าเป็นราคาสูงสุดนับตั้งแต่เข้าเทรด ด้วยมูลค่าการซื้อขาย 69.76 ล้านบาท
7 พ.ค. 2558

ผู้สื่อข่าวรายงานว่า ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 11.05 น. อยู่ที่ 178.50 บาท บวก 10.50 หรือ 6.25% โดยเปิดตลาดที่ 170.00 บาท แตะระดับต่ำสุดที่ 170 บาท และปรับตัวขึ้นแตะระดับสูงสุดที่ 179.00 บาท ซึ่งนับว่าเป็นราคาสูงสุดนับตั้งแต่เข้าเทรด ด้วยมูลค่าการซื้อขาย 69.76 ล้านบาท
 
บล.เออีซี ระบุในบทวิเคราะห์ (7 พ.ค.) ว่า ฝ่ายวิเคราะห์มีการปรับเพิ่มประมาณการกำไรตั้งแต่ปี 2558 จากเดิมเฉลี่ย 9.1% เพื่อสะท้อนผลกำไรช่วง 1/58 ที่ดีเกินคาดหมาย บวกกับ ช่วงที่เหลือของปีนี้คาดกำไรยังเติบโตอยู่ในเกณฑ์ที่ดีต่อ
เนื่องจาก BH มีจุดแข็งด้านการมีฐานผู้ป่วยที่มีฐานะดีจึงทำให้ไม่ได้รับผลกระทบจากการชะลอตัวของเศรษฐกิจ ประกอบกับสถานการณ์ทางการเมืองไทยที่นิ่งทำให้ผู้ป่วยต่างชาติยังตัดสินใจเดินทางมารักษาในไทย ซึ่งมีข้อได้เปรียบด้านความสะดวกในการรับบริการรักษา ค่าบริการที่ยังถูกเมื่อเทียบกับคู่แข่ง และมีมาตรฐานการรักษาระดับสากล
รวมทั้งปีนี้ BH ยังจะรับรู้ผลประกอบการเต็มปีเป็นครั้งแรกจาก UBSD ซึ่งแม้จะเป็น ร.พ. ขนาดเล็ก (98 เตียง) และยังไม่มีนัยฯ ต่อกำไรระยะสั้น แต่ตลาดนี้มีโอกาสช่วยผลักดันการเติบโตทางอ้อมให้แก่ BH ในการส่งต่อผู้ป่วยโรคซับซ้อนรุนแรงมาที่ไทยในระยะยาว โดยภายใต้ประมาณการใหม่คาดปี 2558 BH มีกำไรสุทธิ 3,454 ล้านบาท โต 26.5% จากปีก่อน
อนึ่ง BH รายงานผลการดำเนินงานไตรมาส 1/58 สิ้นสุดวันที่ 31 มี.ค.58 (รวมบริษัทย่อย) มีกำไรสุทธิ 974.71 ล้านบาท หรือมีกำไรสุทธิ 1.34 บาทต่อหุ้น หรือเพิ่มขึ้น 53% จากช่วงเดียวกันของปีก่อนที่มีกำไรสุทธิ 638.77 ล้านบาท หรือมีกำไรสุทธิ 0.88 บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากบริษัทมีรายได้จากกิจการโรงพยาบาลเพิ่มขึ้น โดยจำนวนผู้ป่วยนอกและผู้ป่วยในเพิ่มขึ้น 17.9% และ 18.1% ตามลำดับ อีกทั้งมีการเติบโตอย่างแข็งแกร่งของกลุ่มผู้ป่วยต่างประเทศ